一直鍾情Citypop的力臻(Lagchun),在加入Sony Music旗下全新音樂品牌Green Music後作出新嘗試,以全新曲風,與二人男子組合Chinky Eyes(CE)首度合作Up Beat新歌《跳跳虎》,但他仍不忘在音樂中滲入Citypop元素,而為了拍攝MV的騷肌場面,他不惜全日捱餓拍攝,務求以最佳狀態示人。
從表面理解,《跳跳虎》由歌名到編曲,都令人想跟著音樂跳彈,但力臻想表達更深一層的意義。力臻道:「呢首歌係回應出道歌《都市爬行》,嗰首係講我哋慢慢向上爬,但而家嘅我工作愈嚟愈忙,返學讀書、放學去做音樂,感覺就似由一個地方彈去另一個地方,要好急速去處理所有嘅事情,往往會忽略咗人生樂趣,《跳跳虎》就係提醒自己同埋聽眾,就算你嘅生活幾繁忙,要記得返人生嘅樂趣,甚至乎係享受彈嚟彈去,活喺好繁忙嘅過程入面,歌詞裡面最後一句:『玩還玩,彈還彈,人生放慢腳步,記住慢慢嘆』,就係想講呢樣嘢。」今次力臻跟CE作出全新曲風新嘗試,但他仍念念不忘他至愛的Citypop,所以中段加插了Citypop中最常見的Retro Funk元素,除此之外,留心細聽,編曲上都混入了紅綠燈訊號、電車、敲打不同物質的聲音在內,力臻解釋:「Citypop嘅音樂大多滲透生活日常,所以除咗歌詞內容好反映到而家我哋忙碌嘅生活節奏外,我亦將一啲喺呢個城市聽到嘅聲音,放喺呢首歌入面。」
Chinky Eyes就表示:「我哋都覺得,唔同嘅音樂人都有自己唔同嘅音樂節奏,但當唔同嘅節奏撞埋一齊嘅時候,有時佢哋會好融合,有時又會全部彈開晒,呢首歌就係有呢種瘋癲嘅感覺,癲完之後細心睇吓啲歌詞,你以為佢只係幽默,但又有一啲人生哲理俾大家㗳吓。所以我哋就諗,呢種節奏幾反映到力臻嘅常生活吖,呢秒係歌手,下一秒又會係數學老師,教完書放學後又返去大學做返個學生,你話邊個夠佢亂吖。」
過去力臻拍攝的MV橋段都十分搞鬼,今次亦不例外,為了配合歌名與曲風,他不但一身虎紋Look造型示人,他甚至與CE一齊落力跳唱,不過力臻 Lagchun 謙稱這些只是簡單的Dance Move,而MV中力臻亦毫不吝嗇一騷他那大隻身形,他更為此捱餓拍攝,他說:「導演一早已同我講有啲着少啲衫嘅Shot,所以拍攝當日我全日都冇食嘢,但到唔着衫嘅Shot又放到最尾先拍,所以我到後來已經跳到冇晒力,超級攰,好彩出到嚟效果都靚,值得咁辛苦。」